input: ROZHODNUTIE RADY 2013/668/SZBP
  z 18. novembra 2013
  na podporu aktivít Svetovej zdravotníckej organizácie v oblasti biologickej bezpečnosti a biologickej ochrany v rámci stratégie Európskej únie proti šíreniu zbraní hromadného ničenia
  RADA EURÓPSKEJ ÚNIE,
  so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
  so zreteľom na návrh vysokej predstaviteľky Únie pre zahraničné veci a bezpečnostnú politiku,
  keďže:
  (1)
  Európska rada 12. decembra 2003 prijala stratégiu EÚ proti šíreniu zbraní hromadného ničenia (ďalej len „stratégia EÚ“), ktorá v kapitole III obsahuje zoznam opatrení zameraných na boj proti šíreniu ZHN.
  (2)
  Únia aktívne vykonáva uvedenú stratégiu EÚ a uvádza do účinnosti opatrenia uvedené v jej kapitole III, najmä opatrenia, ktoré súvisia s posilnením, vykonávaním a všeobecným uplatňovaním Dohovoru o zákaze vývoja, výroby a hromadenia zásob bakteriologických (biologických) a toxínových zbraní a o ich zničení (BTWC).
  (3)
  Únia na šiestej (2006) a siedmej (2011) konferencii o preskúmaní BTWC presadzovala plné dodržiavanie ustanovení BTWC zo strany všetkých štátov, ktoré sú zmluvnými stranami tohto dohovoru, a podľa potreby aj posilnenie vnútroštátnych vykonávacích opatrení, vrátane trestnoprávnych predpisov, ako aj kontrolu patogénnych mikroorganizmov a toxínov v rámci BTWC.
  (4)
  Rada 14. apríla 2008 prijala jednotnú akciu 2008/307/SZBP (1). Túto jednotnú akciu do 31. decembra 2011 úspešne vykonávala Svetová zdravotnícka organizácia (ďalej len „WHO“).
  (5)
  Rada 11. decembra 2008 prijala v záujme posilnenia stratégie EÚ „Nové smery činnosti“. V kapitole IV stratégie EÚ sa ustanovuje, že Únia podporuje koordinovaný a komplementárny prístup k problémom biologickej bezpečnosti a biologickej ochrany zaručujúci optimálne riadenie, najmä v oblasti biologických rizík a hrozieb.
  (6)
  Rada 18. júla 2011 prijala rozhodnutie 2011/429/SZBP (2), v ktorom sa uvádza, že Únia podporuje rozvoj vnútroštátnych regulačných rámcov, najmä v oblasti biologickej bezpečnosti a biologickej ochrany.
  (7)
  Na siedmej konferencii o preskúmaní sa opätovne potvrdil záväzok štátov, ktoré sú zmluvnými stranami dohovoru, prijať potrebné vnútroštátne opatrenia podľa článkov I, III a IV BTWC s cieľom zaistiť bezpečnosť a ochranu mikrobiálnych alebo iných biologických agensov alebo toxínov v laboratóriách a iných zariadeniach a počas ich dopravy, ako aj zabrániť neoprávnenému prístupu k nim a ich neoprávnenému odstráneniu. Konferencia tiež naliehala na štáty, ktoré sú zmluvnými stranami dohovoru a majú príslušné skúsenosti s právnymi a správnymi opatreniami na vykonávanie ustanovení BTWC, aby na žiadosť ostatných štátov, ktoré sú zmluvnými stranami dohovoru, poskytovali pomoc. Konferencia podporila takúto pomoc na regionálnom základe.
  (8)
  Na siedmej konferencii o preskúmaní sa tiež v kontexte článku VII BTWC konštatovalo, že národná pripravenosť štátov, ktoré sú zmluvnými stranami dohovoru, prispieva k medzinárodnej spôsobilosti reagovať, vyšetrovať a zmierňovať vypuknutia chorôb vrátane tých, ktoré sú údajne spôsobené použitím biologických alebo toxínových zbraní.
  (9)
  Na siedmej konferencii o preskúmaní sa štáty, ktoré sú zmluvnými stranami dohovoru, vyzvali, aby v kontexte článku X BTWC pokračovali v posilňovaní existujúcich medzinárodných organizácií a sietí, najmä v rámci WHO, Organizácie OSN pre výživu a poľnohospodárstvo (FAO), Svetovej organizácie pre zdravie zvierat (OIE) a Medzinárodného dohovoru o ochrane rastlín (IPPC).
  (10)
  Medzinárodné zdravotné predpisy (ďalej len „MZP“) nadobudli účinnosť 15. júna 2007. Upravuje sa nimi vývoj a kontrola vypuknutia infekčných chorôb a reakcia na ne bez ohľadu na ich pôvod a požaduje sa v nich, aby členské štáty WHO budovali kľúčové spôsobilosti, pokiaľ ide o laboratóriá a dozor v oblasti verejného zdravia na infekčné choroby, ktoré by umožňovali vykonávanie MZP. Sekretariát WHO je odhodlaný podporovať členské štáty WHO pri vykonávaní ich národných plánov MZP prostredníctvom ústredia WHO a regionálnych kancelárií. Program riadenia znižovania biologického rizika WHO poskytuje pokyny, ako by mali laboratóriá fungovať, prostredníctvom normatívnych usmernení, seminárov a odbornej prípravy o postupoch v oblasti biologickej bezpečnosti, laboratórnej biologickej ochrany a kódexov správania pre zodpovedný výskum v oblasti vied o živých organizmoch. Zohráva tiež úlohu pri stanovovaní usmernení OSN k preprave infekčných látok. Podľa MZP je úlohou zdravotníckych laboratórií, aby boli pripravené na riešenie biologických, chemických, rádiologických a jadrových hrozieb. Vymedzenia pojmov biologická bezpečnosť a laboratórna biologická ochrana sú zahrnuté do Príručky WHO o laboratórnej biologickej bezpečnosti, tretieho vydania z roku 2004, a do publikácie Manažment biologického rizika - pokyny pre laboratórnu biologickú ochranu z roku 2006.
  (11)
  WHO je len vykonávacia agentúra, ktorá disponuje odbornými znalosťami, hlbokými poznatkami, personálom, štruktúrou a zdrojmi na vykonávanie projektov a aktivít, ktoré sa plánujú v tomto rozhodnutí Rady.
  (12)
  Komisia je poverená dohľadom nad riadnym vykonávaním finančného príspevku Únie,
  PRIJALA TOTO ROZHODNUTIE:
  Článok 1
  1. V záujme okamžitého a praktického uplatňovania príslušných prvkov stratégie EÚ Únia prispieva k vykonávaniu rozhodnutí prijatých štátmi, ktoré sú zmluvnými stranami dohovoru, na siedmej konferencii o preskúmaní BTWC s týmito cieľmi:
  -
  zaistenie bezpečnosti a ochrany mikrobiálnych a iných biologických agensov alebo toxínov v laboratóriách a iných zariadeniach, a to aj počas prípadnej prepravy, aby sa predišlo neoprávnenému prístupu k takýmto agensom a toxínom a ich neoprávnenému odstráneniu,
  -
  podpora postupov znižovania biologického rizika a povedomia vrátane biologickej bezpečnosti, biologickej ochrany, bioetiky a pripravenosti na úmyselné zneužitie biologických agensov a toxínov prostredníctvom medzinárodnej spolupráce v tejto oblasti.
  2. Projektmi zodpovedajúcimi opatreniam stratégie EÚ sú projekty zamerané na:
  -
  presadzovanie riadenia laboratórneho biologického rizika prostredníctvom osvetovej činnosti na vnútroštátnej a regionálnej úrovni,
  -
  vypracovanie národných stratégií riadenia laboratórneho biologického rizika zameraných na boj proti biologickým rizikám (demonštračný model pre krajiny).
  Podrobný opis uvedených projektov sa uvádza v prílohe.
  Článok 2
  1. Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
  2. Technickým vykonávaním aktivít uvedených v článku 1 sa poveruje WHO. Úlohy vykonáva pod vedením VP. Na tento účel uzavrie VP s WHO potrebné dojednania.
  Článok 3
  1. Referenčná suma na vykonávanie projektov uvedených v článku 1 ods. 2 je 1 727 000 EUR.
  2. Výdavky financované zo sumy ustanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
  3. Komisia dohliada na riadne spravovanie výdavkov uvedené v odseku 1. Na tento účel uzavrie s WHO dohodu o financovaní. V dohode o financovaní sa stanoví, že WHO má zabezpečiť propagáciu príspevku Únie zodpovedajúcu jeho výške.
  4. Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody o financovaní.
  Článok 4
  VP podáva Rade správu o vykonávaní tohto rozhodnutia na základe pravidelných správ, ktoré vypracúva WHO. Tieto správy tvoria základ pre hodnotenie, ktoré vykoná Rada. Komisia poskytuje informácie o finančných aspektoch projektov uvedených v článku 1 ods. 2
  Článok 5
  1. Toto rozhodnutie nadobúda účinnosť dňom jeho prijatia.
  2. Toto rozhodnutie stráca účinnosť 24 mesiacov po uzavretí dohody o financovaní uvedenej v článku 3 ods. 3 Ak sa však dohoda o financovaní dovtedy neuzavrie, rozhodnutie stráca účinnosť 6 mesiacov po jeho prijatí.
  V Bruseli 18. novembra 2013